Iere spoel oor WallisWallis in aksie teen Ierland tydens die Sesnasiesreeks. (Foto: Welsh Rugby Union) Die oud-All Black-heelagter Don Clarke het lank gelede daarna verwys dat rugby ŉ spel vir jong mense is wat deur ouer mense gespeel word. Hy het onder meer verwys na die Wallaby-span van 1991 wat die Wêreldbeker-toernooi gewen het, maar toe met dieselfde kalwers in 1995 wou ploeg, en sleg daarvan afgekom het. Saterdag in Cardiff het Wallis die prys betaal toe die Iere hul Sesnasieswedstryd met 34-10 gewen het, nadat hulle rustyd reeds met 27-3 voor was. Wallis, wat baie veterane soos Alun Wyn Jones (37 jaar), Ken Owens (36), Rhys Webb (34) Taulupe Faletau (33) en Dan Biggar (33) in hul opdrafspan gehad het, kon in die eerste helfte nie byhou nie. Ja, daar moet ervaring in enige span wees; ouer spelers wat die jongeres kalm kan hou, die regte besluite neem, maar dan moet hulle flink en vaardig wees. Drie drieë deur die Iere se Caelan Doris (24), James Ryan (26) en James Lowe (30) het die sluise vir Ierland oopgedraai, terwyl Jonny Sexton die ongedissiplineerde Walliesers met drie doelskoppe en twee strafdoele laat snik het. Daar moet nog baie water in die see loop voor vanjaar se Wêreldbekertoernooi in September in Frankryk, maar Ierland het ondubbelsinnig die eerste sooie gespit vir hul aanslag. Hulle het vinnige, balvaardige agterspelers en ŉ pak wat die basiese beginsels reg uitvoer. Boonop het hulle ’n droogte van tien jaar sonder ŉ oorwinning in Cardiff gebreek. Vir Wallis wag daar op hul afrigter Warren Gatland, ŉ paar moeilike besluite. Die Walliese spanne sukkel in die Verenigde Rugbykampioenskappe en hoewel daar borrelende talent op die plaasvervangersbank was, gaan dit baie verg om die Rooi Drake weer vuur te laat spoeg. Punte: Ierland 34 (27): Drieë: Caelan Doris, James Ryan, James Lowe, Josh van der Flier. Doelskoppe: Jonny Sexton (3), Ross Byrne. Strafdoele Sexton (2). Wallis 10 (3): Drie: Liam Williams. Doelskop: Dan Biggar. Strafdoel: Dan Biggar.